ADB เล็งเพิ่มวงเงินกู้หนุนโครงการสัมปทานในเมียนมาเป็น $350 ล้านในปี 60
ADB เล็งเพิ่มวงเงินกู้หนุนโครงการสัมปทานในเมียนมาเป็น $350 ล้านในปี 60
15 มิ.ย. 2559

ธนาคารเพื่อการพัฒนาแห่งเอเชีย (ADB) เปิดเผยว่า ADB จะขยายวงเงินกู้ให้กับโครงการสัมปทานของรัฐบาลเมียนมาจากระดับ 150 ล้านดอลลาร์ เป็น 350 ล้านดอลลาร์ในปี 2560 โดยการประกาศของ ADB มีขึ้นหลังจากที่นายทาเคฮิโกะ นาคาโอะ ประธาน ADB เดินทางไปเยือนเมียนมาเมื่อวานนี้
ADB คาดว่า อัตราการขยายตัวของผลิตภัณฑ์มวลรวมภายในประเทศ (จีดีพี) ของเมียนมาจะลดลงมาอยู่ที่ระดับ 7.2% ในปีงบประมาณ 2558-2559 แต่คาดว่าจะปรับตัวขึ้นแตะ 8.4% ในปีงบประมาณ 2559-2570
ในระหว่างการประชุมร่วมกับประธานาธิบดีอู ถิ่นจอ ของเมียนมา และนางออง ซาน ซูจี ที่ปรึกษาของรัฐบาลเมียนมานั้น นายนาคาโอะได้กล่าวชื่นชมโครงการริเริ่มของเมียนมาในการเพิ่มการลงทุนด้านโครงสร้างพื้นฐาน ผ่านทางการเป็นพันธมิตรกับภาคเอกชนในอุตสาหกรรมโทรคมนาคมและการผลิตไฟฟ้า
ทั้งนี้ เมียนมาเข้าเป็นสมาชิกของ ADB ในปี 2516 ขณะที่ ADB กลับมาดำเนินงานในเมียนมาอีกครั้งในปี 2555 และได้ปล่อยเงินกู้ให้กับเมียนมาไปแล้ว 892 ล้านดอลลาร์ ซึ่งรวมถึงเงินกู้พิเศษจำนวน 512 ล้านดอลลาร์ในปี 2556 เพื่อส่งเสริมการปฏิรูปเศรษฐกิจในระดับมหภาคและ 5 โครงการภายใต้การสนับสนุนด้านเงินทุนจากญี่ปุ่นเพื่อช่วยแก้ปัญหาความยากจนเป็นจำนวน 39 ล้านดอลลาร์
 